Ħamest ijiem wara li l-Partit Nazzjonalista ppreżenta lill-Ispeaker możżjoni biex ikun revokat Avviż Legali dwar l-ġbir tal-informazzjoni dwar l-istudenti, l-kelliem tal-Oppożizzjoni għall-Edukazzjoni, Joe Cassar qal li matul din il-ġimgħa f’diversi okkazzjonijiet iltaqa’ mal-Ministru tal-Edukazzjoni, li iżda fl-ebda ħin ma bagħat għall-Oppożizzjoni biex jiddiskutu dan l-Avviż Legali. F’konferenza tal-aħbarijiet, Dr Cassar qal li kif ppjanat nhar it-Tnejn fil-Parlament se tkun diskussa l-mozzjoni biex ikun revokat dan l-Avviż Legali li bih il-Ministru tal-Edukazzjoni se jkollu l-poter jitlob informazzjoni personali dwar studenti mill-iktar età bikrija sakemm joħorġu mis-sistema edukattiva. Huwa qal li l-Ministru m’għandux ikun il-kontrollur tal-informazzjoni fuq l-istudenti u nnota li mhux ċar x’inhi r-riċerka li fi kliemu qatt ma titlob identifikazzjoni personali ta’ individwu. Dr Cassar qal li jidher li anke Alternattiva Demokratika għandha oġġezzjonijiet serji fuq dan l-Avviż Legali. Id-deputat Nazzjonalista Claudette Buttigieg saħqet li t-tfal huma tal-ġenituri u mhux tal-istat, li fi kliemha m’għandux dritt li jidħol fi kwalunkwe informazzjoni privata fuq it-tfal. Id-deputat, Paula Mifsud Bonnici qalet li l-Gvern nesa li hawn liġi dwar il-protezzjoni tal-informazzjoni, li tgħid li informazzjoni personali għandha tiġi proċessata jekk il-persuna tkun tat il-kunsens tagħha, li iżda dan l-Avviż Legali jagħti poteri assoluti lil Ministru li jakkwista mill-iskejjel kollha l-inormazzjoni fuq l-istudenti.